钦定古今图书集成/明伦汇编/氏族典/第488卷 > 《谢氏宗祠记》明·吴廷云
## 钦定古今图书集成/明伦汇编/氏族典/第488卷 > 《谢氏宗祠记》明·吴廷云

向予假馆连阳，得与谢族名士辈游，相得甚欢。每角
技斋头，绣虎雕龙，分“中原鼎足”，心窃异之。意世泽绵
远，人文蔚起，非浅近所基也。间索系牒观之，迺知濬
源江左，自东山后掌邵武事，遂家于闽。派分宁连连，
自十一郎公迄今数百馀年。其间高人辈出，或“行
竖绩，或昂藏著述，或居平朴雅维风，或值变精明决
策”，若皆山公世荣、松轩公守荣、南谷公廷翰、东石公
魁、东井公豸、首山公元、怀泉公必恭、惺台公必敬诸
先达，不一其人，大都不徒世其名而世其德，世其德
自世其家矣。不佞辱在词盟，而谢氏一姓，于衷固耿
耿也。后荷恩甄进，奉命守琼。适谢伻持书至，开缄“展
读，则宗祠告竣。欲远征予言为记，予何敢辞？”按祠址
在城东，地接雩坛，廌峰耸左，文水环前；金鸡天马，若
鸣若跃；宝嶂、西山，为翰为屏。先是，皆山、怀泉二公卜
筑于兹，未协厥吉。有元孙汝梧者，连庠生，厥嗣建奇，
府庠生。父子殷殷水木之思，输赀二百三十金；洎有
必庄者，亦输赀五十金。一时族众亦祗顺乐输。青衿
子员，若拱、若表、若显、若鼎、若道行、若礼、若家宝、若玮、
若应祯、若淇、若锡命、若演、若成章等，协力殚衷，共赎
前塘，而规局宏矣。耆俊若汝励、汝范、师蒙、若珍、若谟
等，鸠工庀材，综理得人，而经画备矣。不逾岁而堂构
新矣。宁非谢族居然不拔鸿图也耶？夫先代贻谋，子
孙恢拓，更复彬彬济济，仁义相先、忠信相尚，积厚流
长。“他日当有奋鸿翮、渐云衢，为苍生酬夙望，为朝廷
扬休光”，殆与安石、叠山后先辉映。“谢祠固将甲天下直甲闽连”已哉！是又谢氏世德、世家必世，其报不佞，
于衷尤耿耿也。是为记。

《世说》：“桓温入赴山陵，止新亭，大陈兵卫，呼谢安及王
坦之。王甚遽，谢神意不变。”王、谢旧齐名，于此始判优
劣。

《晋书谢万传》：“谢氏尢彦秀者，称封胡羯末。”封谓韶，胡
谓朗，羯谓元，末谓川，皆其小字也。

《南史颜延之传》：“延之、谢灵运，自潘岳、陆机之后，文士
莫及，江右称潘、陆，江左称颜、谢焉。”

《谢几卿传》：西昌侯藻督众军北侵，几卿启求行，擢为
藻军师长史。将行，与仆射徐勉别，勉云：“淮淝之役，前
谢已著奇功，未知今谢何如？”几卿应声曰：“已见今徐，
胜于前徐，后谢何必愧于前谢。”

《侯景传》：景请娶于王、谢。帝曰：“王、谢门高非偶，可于朱、
张以下访之。”

《桯史》：临江谢氏，世以儒鸣。元丰八年，有名懋者及其
弟岐、其子举廉、世充同登进士第。连镳之盛，侈于一
时，时人谓之“临江四谢。”举廉字民师，东坡尝以书与
之论文，今载集中。艮斋谔，绍熙间位中执法，以厚德
著，盖其族孙也。